SL Uradni list Evropske unije C 239/9

Objava vloge v skladu s členom 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2012/C 239/04

V skladu s členom 7 Uredbe Sveta (ES) št. 510/2006 (1) je ta objava podlaga za uveljavljanje pravice do ugovora zoper vlogo. Izjave o ugovoru mora Komisija prejeti v šestih mesecih od dneva te objave.

ENOTNI DOKUMENT

UREDBA SVETA (ES) št. 510/2006

„SALMERINO DEL TRENTINO“

ES št.: IT-PGI-0005-0964-17.02.2012

ZGO ( X ) ZOP ( )

1. Ime:

„Salmerino del Trentino“

2. Država članica ali tretja država:

Italija

3. Opis kmetijskega proizvoda ali živila:

3.1 Vrsta proizvoda:

Skupina 1.7 Sveže ribe, mehkužci in raki ter iz njih pridobljeni proizvodi

3.2 Opis proizvoda, za katerega se uporablja ime iz 1. točke:

Zaščitena geografska označba „Salmerino del Trentino“ se dodeli salmonidni ribi, ki se goji na proizvodnem območju iz 4. točke in spada v vrsto jezerske zlatovčice (Salvelinus alpinus L). Zlatovčica mora imeti ob dajanju na trg naslednje lastnosti: biti mora sivozelene ali rjave barve z belkastimi, rumenimi ali rožnatimi pegami na hrbtu in boku, ne sme imeti madežev, imeti mora oranžne plavuti z belim robom na sprednjem delu ter sivo hrbtno in repno plavut. Koeficient kondicije mora biti pod 1,10 za ribe do 400 gramov in pod 1,20 za ribe nad 400 gramov. Skupna vsebnost maščob v mesu ne sme presegati 6 %. Meso je bele barve ali barve lososa, čvrsto, mehko, pusto in suho, z nežnim okusom po ribi, rahlim vonjem po sladki vodi in brez priokusa po blatu. Kakršne koli neželene arome morajo biti omejene, pri čemer vsebnost geosmina ne sme presegati 0,9 μg/kg.

3.3 Surovine (samo za predelane proizvode):

—

3.4 Krma (samo za proizvode živalskega izvora):

Krmni obroki morajo izpolnjevati zahteve, ki temeljijo na tradiciji, ter upoštevati natančno in dosledno uporabo. Zato hrana za ribe ne sme vsebovati gensko spremenjenih organizmov in mora imeti ustrezno potrdilo v skladu z veljavnimi pravili.

Za povečanje značilne kakovosti mesa ribe ZGO „Salmerino del Trentino“ so sprejemljive naslednje surovine:

1. žita, zrna ter njihovi proizvodi in stranski proizvodi, vključno s proteinskimi koncentrati;

2. oljnice ter njihovi proizvodi in stranski proizvodi, vključno s proteinskimi koncentrati in olji;

3. semena stročnic ter njihovi proizvodi in stranski proizvodi, vključno s proteinskimi koncentrati;

4. moka iz gomoljev ter njeni proizvodi in stranski proizvodi, vključno s proteinskimi koncentrati;

5. proizvodi in stranski proizvodi iz rib in/ali rakov, vključno z olji;

6. moka iz morskih alg in njeni stranski proizvodi;

7. krvni proizvodi neprežvekovalcev.

Obroki morajo biti sestavljeni tako, da zadovoljijo potrebe živali v različnih fazah rasti. Dovoljeni so vsi dodatki za uporabo v prehrani živali, določeni z veljavno zakonodajo. Barvo lososa pri mesu je treba doseči predvsem s karotenoidnim pigmentom astaksantinom in/ali karotenoidi naravnega izvora.

3.5 Posebni proizvodni postopki, ki jih je treba izvajati na opredeljenem geografskem območju:

Faze rasti, ki zajemajo ribjo zalego, mladice in odraslo zlatovčico, ter postopek zakola morajo potekati na območju, opredeljenem v 4. točki.

3.6 Posebna pravila za rezanje, ribanje, pakiranje itn.:

Končni proizvod se mora prodajati na pladnjih iz polistirena, ovitih s folijo, in/ali v zabojih iz polistirena, ovitih s folijo, in/ali mora biti pakiran v vakuumski embalaži in/ali spremenjeni atmosferi. Glede na tipologijo proizvodov se zlatovčica prodaja kot svež proizvod, in sicer cela, brez drobovja, v filetih in/ali narezana.

Kadar se prodaja cela in/ali brez drobovja, mora tehtati vsaj 170 g.

Kadar se prodaja v filetih in/ali narezana, mora tehtati vsaj 80 g.

3.7 Posebna pravila za označevanje:

Besedna zveza „zaščitena geografska označba“ ali okrajšava „ZGO“ mora biti navedena na vsakem paketu/zaboju z jasnimi in neizbrisnimi črkami ter se mora jasno razlikovati od vseh drugih napisov.

Prevedena mora biti v jezik države, v kateri je proizvod dan na trg.

Prepovedano je dodajanje kakršnih koli opisov, ki niso izrecno določeni.

Na vsakem paketu/zaboju mora biti na etiketi ali embalaži jasno prikazan naslednji logotip. Logotip je lahko tudi v sivih odtenkih.

Na vsaki etiketi in embalaži mora biti tudi evropski znak za ZGO. Na etiketi ali ustrezni oznaki mora biti navedena številka ali referenčna koda proizvajalca in/ali serije.

4. Kratka opredelitev geografskega območja:

Območje proizvodnje ZGO „Salmerino del Trentino“ zajema celo avtonomno pokrajino Trento in občino Bagolino v pokrajini Brescia. To območje zajema glavne reke pokrajine Trento in doline ob njihovih pritokih.

5. Povezanost z geografskim območjem:

5.1 Posebnosti geografskega območja:

Pokrajino so oblikovala obdobja ledeniške in rečne erozije, ki so se med seboj prekrivala. Kar zadeva morfološke značilnosti, je za območje značilna pretežno gorata pokrajina z dolinami, ki segajo globoko v geološko podlago in v katerih so vsa povodja na opredeljenem geografskem območju. Podnebje na območju proizvodnje ZGO „Salmerino del Trentino“ je značilno za alpska območja, tj. s pogostimi padavinami, pogostim snegom v zimskih mesecih in zmernimi poletnimi temperaturami. Za območje sta značilna večni sneg in led, ki zagotavljata vso vodo za gojenje zlatovčice.

Kar zadeva kemično sestavo izvirske vode v pokrajini Trento, so vrednosti elementov v sledeh (magnezij, natrij, kalij) pod evropskim povprečjem, zato je voda zelo primerna za razvoj zlatovčice.

Ribogojnice postrvi v pokrajini Trento oskrbujejo potoki visoke biološke kakovosti z vrednostmi EBI (Extended Biotic Index – razširjen biotski indeks) nad 8, kar ustreza razredu I ali razredu II.

5.2 Posebnosti proizvoda:

Glavne značilnosti ribe „Salmerino del Trentino“ so zelo nizek koeficient kondicije, vsebnost maščobe in okus mesa. Meso ZGO „Salmerino del Trentino“ je čvrsto, mehko, pusto in suho, z nežnim okusom po ribi, rahlim vonjem po sladki vodi in brez priokusa po blatu.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali značilnostjo proizvoda (pri ZGO):

Kakovost ribe „Salmerino del Trentino“ izvira neposredno iz geomorfoloških in podnebnih razmer na opredeljenem geografskem območju, zlasti uporabljene vode, ki je je zaradi stalne prisotnosti snega in ledu na območju v izobilju, vsebuje veliko kisika ter ima dobre fizikalne, kemijske in biološke lastnosti, njena povprečna temperatura pa je nizka, saj med novembrom in marcem na splošno ne presega 10 °C.

Reke in potoki z mrzlo vodo ne vsebujejo veliko hranilnih snovi, kar je razlog za počasno rast, zaradi katere je kljub manjši proizvodnji rib kakovost njihovega mesa večja, saj je meso tako bolj čvrsto, ima boljši okus in manjšo vsebnost maščob. Poleg tega dobra kakovost vode v rekah in potokih v pokrajini Trento preprečuje razvoj neželenih mikroalg in z njimi povezanih metabolitov, kot je geosmin, zaradi katerega ima meso rib, ki geosmin vsrkajo skozi škrge, okus po blatu. Zaradi obilne oskrbe z vodo in strmih pobočij je večina ribogojnic postrvi v pokrajini Trento zasnovana tako, da ležijo bazeni na različnih višinah, kar omogoča, da je voda naravno bogata s kisikom, s čimer se vzdržujejo optimalni pogoji za rast in razvoj zlatovčice.

Zlatovčica ima zaradi teh pogojev in podnebnih dejavnikov drugačne lastnosti kot postrvi, ki se gojijo v obratih na ravninah in drugih sosednih območjih.

Gojenje rib „Salmerino del Trentino“ poteka že od nekdaj in je zakoreninjeno v dolgoletni tradiciji, ki se je izoblikovala skozi čas. Ribogojstvo v bazenih izhaja iz 19. stoletja, ko je bil leta 1879 zgrajen obrat za gojenje rib v mestu Torbole, katerega cilj je bil razširiti ribogojstvo in ponovno naseliti javne vode z ribjo zalego postrvi. Prve zasebne ribogojnice so bile ustanovljene v Predazzu leta 1891, Giustinu leta 1902 in Tionu leta 1926, veliko pa jih je bilo ustanovljenih tudi po drugi svetovni vojni. To tradicijo je okrepila ustanovitev združenja ribogojcev postrvi v pokrajini Trento (Associazione dei Troticoltori Trentini) leta 1975, ki je imelo tako pomembno vlogo pri ponovnem zagonu ribogojstva postrvi na območju proizvodnje, da se je ime „Salmerino del Trentino“ uveljavilo tako v tržni kot tudi vsakdanji jezikovni rabi, kar dokazujejo računi, etikete in promocijsko gradivo.

Sklic na objavo specifikacije:

(člen 5(7) Uredbe (ES) št. 510/2006)

Ministrstvo je uvedlo nacionalni postopek ugovora z objavo vloge za priznanje „Salmerino del Trentino“ kot zaščitene geografske označbe v Uradnem listu Italijanske republike št. 303 z dne 30. decembra 2011.

Celotno besedilo specifikacije proizvoda je na voljo na spletni strani:

http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani Ministrstva za kmetijsko, prehrambno in gozdarsko politiko (http://www.politicheagricole.it), kjer izberete „Qualità e sicurezza“ (v desnem zgornjem kotu zaslona) in nato „Disciplinari di Produzione all’esame dell’UE“.

(1) UL L 93, 31.3.2006, str. 12.